বসিরহাট ও বাদুড়িয়ার মরা মুরগির মাংসের কাণ্ডের জেরে এবার নড়েচড়ে বসল কলকাতা পুরসভা। মঙ্গলবার নিউমার্কেট ও উল্টোডাঙ্গার বেশ কয়েকটি মুরগির মাংস ওএবং খাবারের দোকানে তল্লাশি চালান কলকাতা পুরসভার ফুড সেফটি বিভাগের আধিকারিকরা।  দোকানগুলিতে ফর্মালিন যুক্ত মুরগির মাংস বিক্রি বা খাবারে ব্যবহার করা কি না, তা খতিয়ে দেখতেই চলে এই তল্লাশি অভিযান।

এই বিষয়ে অন্যান্য খবর

এ কোন মুরগির মাংস! কলকাতার হোটেলে রাসায়নিক-মাংস চক্রের হদিস
শহরের হোটেলে মুরগির মাংসে বিপদ! নজরে আরও পোলট্রি ফার্ম 


অভিযানে বেশ কয়েকটি দোকানকে সন্দেহের তালিকায় রেখেছে পুরসভা। কয়েকটি মাংসের দোকান থেকে নমুনা সংগ্রহ করা হয়েছে। সেই নমুনা কলকাতা পুরসভার ল্যাবরেটরিতে পাঠানো হয়েছে। সেখান থেকে রিপোর্ট এলেই পরবর্তী ব্যবস্থা নেওয়া হবে বলে জানা গিয়েছে। সূত্রের খবর, অভিযানের সময় নিউমার্কেটের একটি মাংসের দোকান দেখে রীতিমতো শিউরে ওঠেন পৌর আধিকারিকরা। ওই দোকানটিতে বরফ দিয়ে কাঁচা মুরগির মাংস সংরক্ষণ করে রাখা ছিল। যা দেখে সন্দেহ হয় পুর আধিকারিকদের। 
অভিযানে থাকা পুরসভার অভিজ্ঞ ফুড সেফটি অফিসারদের দাবি, ওই মাংসও সম্ভবত কোনও রাসায়ণিক দিয়ে সংরক্ষণ করা আছে। কারণ খোলা জায়গায় বিক্রি হলেও মাংসে মাছিও বসছিল না। যা দেখে সন্দেহ জাগে পুর আধিকারিকদের মনে। তাঁদের দুশ্চিন্তা বাড়িয়ে মাংস বিক্রেতা স্বীকার করে নেন, বসিরহাট এলাকা থেকেই ওই মুরগিগুলি সরবরাহ করা হয়েছে। ঘটনাচক্রে বসিরহাটের কাছে বাদুড়িয়াতেই ফর্মালিন মেশানো মাংস বিক্রির চক্রের খোঁজ পাওয়া গিয়েছিল।
অভিযানে থাকা পুরসভার ফুড সেফটি অফিসার অতনু রায় জানান, খালি চোখে বলা সম্ভব নয় যে মাংসের দোকানগুলিতে ক্ষতিকারক কিছু আছে কি নেই। কিন্তু বরফ দেওয়া মাংস বিক্রির যে ছবি অভিযানে ধরা পড়েছে, তাতে পুরসভার অফিসারেরা চিন্তিত রয়েছেন বলে জানান তিনি।
দেখুন ভিডিও—
 


 তবে পুরসভার তরফ থেকে এই অভিযান নিয়মিত চালানো হবে বলে জানা গিয়েছে। পুরসভা নিশ্চিত করতে চাইছে মানুষের স্বাস্থ্যের পক্ষ্যে ক্ষতিকারক এই মাংস যাতে বিক্রি না হয়। 
দেখুন ভিডিও—
 

প্রসঙ্গত, ফর্ম্যালিন মাছ-মাংস টাটকা রাখার জন্য ব্যবহার করা হয়। শরীরে এই রাসায়ানিক গেলে শ্বাসকষ্ট, চোখে কম দেখা, চোখ দিয়ে জল পড়া, চামড়া জ্বলা, পাশাপাশি পাকস্থলীর ক্ষতিও হতে পারে। সেইসঙ্গে ক্যানসারের সম্ভাবনাও হতে পারে বলে আশঙ্কা করা হচ্ছে।
দেখুন ভিডিও—
 

এর আগেও শরবতে অস্বাস্থ্যকর বরফ ব্যবহার এবং কাটা ফল বিক্রি বন্ধ করতে কলকাতা পুরসভা অভিযান চালিয়েছে। কিন্তু দেখা গিয়েছে যে, অভিযানের পরে দু-একদিন পর সতর্ক থাকলেও, ফের আগের অবস্থায় ফিরে আসেন বিক্রেতারা। ফলে, শেষ পর্যন্ত মরা মুরগির মাংস অভিযান নিয়ে কলকাতা পুরসভা কী পদক্ষেপ করে, সেটাই এখন দেখার।